Man val na sy dood by ChapmanspiekDie man het na bewering sy balans verloor en geval. (Foto: Wilderness Search and Rescue Western Cape/Facebook) ŉ Man het Sondagmiddag skynbaar na sy dood geval terwyl hy ŉ uitkykpunt by Chapmanspiek in Kaapstad besoek het. Die man het glo sy balans verloor. Lede van Wildernis-soek-en-redding (WSAR) is om 18:00 na die betrokke uitkykpunt ontbied ná gerugte dat ŉ man daar geval het. By die span se aankoms op die toneel het hulle gevind dat die man sowat 20 m ver geval het. Bykomende reddingspanne is na die uitkykpunt ontbied waar hulle met behulp van toue teen die steil berghange afgehys is na waar die man gelê het. “Die reddingspan het die man ondersoek en gevind dat hy nie die val oorleef het nie,” sê David Nel, woordvoerder van WSAR. “Die span het toe die Suid-Afrikaanse Polisiediens (SAPD) gehelp om die oorledene in ŉ draagbaar vas te maak en boontoe te hys.” Spanne is met behulp van toue teen die steil berghange afgehys. (Foto: Wilderness Search and Rescue Western Cape/Facebook) Lt.kol. Malcolm Pojie, polisiewoordvoerder, het die voorval bevestig en gesê die polisie in Vishoek het ŉ geregtelike doodsondersoek van stapel gestuur. “Getuienis op die toneel beweer dat ŉ 51-jarige man sy balans verloor en na sy dood geval het,” sê Pojie. “Sy liggaam is aan die polisie se forensiese dienste oorhandig en ŉ nadoodse ondersoek sal gedoen word om die oorsaak van sy dood te bevestig.” Die man se identiteit is nie in hierdie stadium bekend gemaak nie.